Tor Tveite

Tor Tveite (født 23. januar 1968) er en norsk oversetter, musiker og sakprosaforfatter. 

Tor Tveite har graden filosofian maisteri i østersjøfinske språk fra Helsingfors universitet, og utgav i 2004 The case of the object in Livonian: a corpus based study om livisk. Han har særlig oversatt bøker fra finsk, blant annet av Arto Paasilinna, Kari Hotakainen, Pirjo Hassinen og Timo Parvela. Han gjendiktet også librettoen i Jüri Reinveres samtidsopera Peer Gynt som hadde premiere høsten 2014.Den norske opera & ballets presentasjon av Peer Gynt 2014 Tor Tveite satt i styret for Norsk Oversetterforening 2007–2013.  

Som musiker har Tor Tveite bakgrunn som klassisk sanger, med hovedvekt på barokkmusikk, både som solist og i ensembler som Mormorio og Schützenglene. Han er også kordirigent, spiller trekkspill og opptrer som underholdningsartist. Han utgjorde tidligere halvparten av underholdningsorkesteret Klamme Hender, og var som gjesteartist med blokkfløytebandet Live Recording med i TV2s Norske Talenter 2010.

I 2016 utga Tor Tveite Strikk til mannen, en bok med egne strikkeoppskrifter, på Kagge Forlag.Kagge forlag om Strikk til mannen (2016)  

13. desember 2016 ble Tveite utnevnt til ridder av Finlands hvite roses orden for sitt arbeid som oversetter av finsk litteratur til norsk.

Tor Tveite ble nominert til Kulturdepartementets oversetterpris i 2012 for oversettelsene av Timo Parvelas fire første barnebøker om Ella, til Bastianprisen i 2015 for oversettelsen av Kari Hotakainens "Guds ord", og til Bastianprisen i 2018 for oversettelsen av Laura Lindstedts "Oneiron". I 2019 mottok han Kulturdepartementets oversetterpris for oversettelsen av Tuutikki Tolonens "Monsterreisen".

Tor Tveite er sønn av professor Bjørn Tveite (1933-2025) og bror til orienteringsløperen Håvard Tveite (1962-2021). Han vokste opp på Ås i Akershus.Med kamera på vinterferie i Portugal-fotomag.no 11. des. 2022

 Referanser 

 Eksterne lenker 
 Tor Tveite - Norsk oversettelsesforening
 The case of the object in Livonian

Kategori:Norske oversettere
Kategori:Norske sangere
Kategori:Vinnere av kulturdepartementets barnebokpriser